เซี่ยงไฮ้คอมโพสิตปิดลบ 13.59 จุด ก่อนรู้ผลโหวต Brexit
เซี่ยงไฮ้คอมโพสิตปิดลบ 13.59 จุด ก่อนรู้ผลโหวต Brexit
23 มิ.ย. 2559

ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้อ่อนตัวลง โดยดัชนีเซี่ยงไฮ้คอมโพสิตปรับตัวลง 13.59 จุด หรือ 0.47% ปิดที่ 2,891.96 จุด โดยภาวะการซื้อขายเบาบาง เนื่องจากนักลงทุนปลีกตัวอยู่นอกตลาด เพื่อรอดูผลการลงประชามติของอังกฤษ
สำหรับความเคลื่อนไหวในประเทศนั้น ธนาคารกลางจีนยังคงเดินหน้าอัดฉีดสภาพคล่องเข้าสู่ระบบอย่างต่อเนื่อง โดยธนาคารกลางจีน (PBOC) ประกาศอัดฉีดเงินเข้าสู่ตลาดติดต่อกันเป็นวันที่ 4 ในสัปดาห์นี้
ธนาคารกลางจีนได้อัดฉีดเงิน 6 หมื่นล้านหยวน (9.14 พันล้านดอลลาร์สหรัฐ) โดยดำเนินการผ่านทางข้อตกลงซื้อพันธบัตรโดยมีสัญญาขายคืน (reverse repo) อายุ 7 วัน ซึ่งเป็นกระบวนการที่ธนาคารกลางเข้าซื้อหลักทรัพย์จากธนาคารพาณิชย์ด้วยข้อตกลงที่จะขายคืนในอนาคต
สำหรับอัตราผลตอบแทนของสัญญา reverse repo ในการอัดฉีดเงินครั้งนี้ อยู่ที่ 2.25% ซึ่งไม่เปลี่ยนแปลงจากครั้งก่อน
สภาพคล่องในสัปดาห์นี้ค่อนข้างจะตึงตัว เนื่องจากบริษัทต่างๆต้องชำระภาษี และธนาคารพาณิชย์อยู่ในระหว่างการประเมินของธนาคารกลางจีน ขณะที่ไตรมาสสองใกล้จะสิ้นสุดลง